
Προς
Κύριο Υπουργό Υγείας

ΘΕΜΑ : «Θέμα λειτουργίας του Κέντρου Υγείας Αντιμάχειας».
Κύριε Υπουργέ,
Η αποχώρηση και η συνταξιοδότηση του γιατρού που είχε ως έδρα το Κέντρο Υγείας Αντιμάχειας Κω αφού εκεί είχε μεταφερθεί το Περιφερειακό Ιατρείο Αντιμάχειας  δημιουργεί ένα μεγάλο κενό στον τομέα της δημόσιας υγείας στο βόρειο τμήμα του νησιού.
Το γεγονός αυτό θα έχει ως άμεση συνέπεια την επιβάρυνση της λειτουργίας του νοσοκομείου Κω ακόμα και για περιστατικά πρωτοβάθμιας φροντίδας υγείας.
Προφανώς η κάλυψη της κενής θέσης γιατρού στο Περιφερειακό Ιατρείο Αντιμάχειας θα πρέπει να γίνει άμεσα έστω και με απόσπαση προκειμένου να καλυφθούν οι αυξημένες ανάγκες.
Η Πολιτεία όμως και η κυβέρνηση μας οφείλει να δει ως άμεση προτεραιότητα τη λειτουργία του Κέντρου Υγείας Αντιμάχειας πάνω σε μια νέα βάση, προωθώντας τις ανάλογες θεσμικές παρεμβάσεις.
Επισημαίνεται ότι το Κέντρο Υγείας Αντιμάχειας διαθέτει σύγχρονο ιατρικό εξοπλισμό , δυνατότητες βραχείας νοσηλείας ενώ στεγάζεται σε ένα νέο και σύγχρονο κτίριο που εγκαινιάστηκε το 2009.
Έκτοτε όμως παραμένει ανενεργό αφού δεν διαθέτει οργανισμό για να προκηρυχθούν θέσεις γιατρών.
Με αυτά τα δεδομένα , η Πολιτεία πρέπει να θέσει τη λειτουργία του Κέντρου Υγείας Αντιμάχειας σε νέες βάσεις, εξετάζοντας θεσμικές παρεμβάσεις, όπως:
-Η δημιουργία οργανισμού με πρόβλεψη θέσεων ιατρών, νοσηλευτών, παραϊατρικού και διοικητικού προσωπικού για να μπορούν να γίνουν προκηρύξεις θέσεων και προσλήψεις.
-Η κατ΄εξαίρεση ένταξη του Κέντρου Υγείας Αντιμάχειας στο πρόγραμμα οικονομικής ενίσχυσης για τους γιατρούς που υπηρετούν σε απομακρυσμένα νησιά, το οποίο χρηματοδοτείται από το Ίδρυμα Χατζηιωάννου αφού μπορεί γεωγραφικά να ανήκει στη Κω, έχει όμως χαρακτηριστικά που δημιουργούν ζητήματα εγγύτητας και ασυνέχειας όπως άλλων μικρών νησιωτικών περιοχών. Με αυτό τον τρόπο το Κέντρο Υγείας Αντιμάχειας θα γίνει πιο ελκυστικό για τους γιατρούς.
-Η δυνατότητα σύναψης προγραμματικών συμβάσεων με το Δήμο Κω και την Περιφέρεια Νοτίου Αιγαίου για τη λειτουργία του Κέντρου Υγείας Αντιμάχειας.
- Η υπαγωγή του Κέντρου Υγείας Αντιμάχειας στην Ανώνυμη Εταιρεία Μονάδων Υγείας ( ΑΕΜΥ Α.Ε) που αποτελεί δημόσια επιχείρηση κοινής ωφέλειας αλλά ως ανώνυμη εταιρεία λειτουργεί με ευελιξία σε θέματα προσλήψεων και διαχείρισης δομών υγείας. Η ΑΕΜΥ διαχειρίζεται ήδη την Πολυκλινική του Ολυμπιακού Χωριού , Κέντρο Υγείας Αποκατάστασης και Αποθεραπείας Κερατέας και το Νοσοκομείο Σαντορίνης.
Κατόπιν των ανωτέρω
Ερωτάται ο Κύριος Υπουργός
1.Ποιος είναι ο προγραμματισμός του Υπουργείου για το Κέντρο Υγείας Αντιμάχειας και πως αξιολογεί τις ανωτέρω προτάσεις για να τεθεί σε νέα βάση η λειτουργία του.
2. Προτίθεται να καλύψει άμεσα την κενή θέση ιατρού στο Περιφερειακό Ιατρείο Αντιμάχειας που παραμένει κενή.

